Szokalopulosz Georgis

AZ ELME

MEGTISZTÍTÁSA

AZ ELME HATALMA 2.

Kereskedelmi forgalomba nem hozható!

Szólj 1 Szót! Alapítvány

Cegléd, 2025

Szokalopulosz Georgis

AZ ELME

MEGTISZTÍTÁSA

AZ ELME HATALMA 2.

Szerkesztette: Szász Ramóna

A bibliai idézetek a Magyar Bibliatársulat újfordítású Bibliájából (RÚF

2014) származnak, ha ettől eltértünk, azt jeleztük.

Copyright © Minden jog fenntartva!

A kiadvány bármely részének bármilyen formában, bármilyen elektronikus vagy

mechanikus eszközzel történő sokszorosítása vagy továbbadása, ideértve fénymásoló,

adatrögzítő berendezés, vagy más jellegű adattároló és adatbeolvasó eszközök

használatával tilos!

Kereskedelmi forgalomba nem hozható!

Szólj 1 Szót! Alapítvány

Adószám: 19399164-1-13

Bankszámlaszám: 11742025 – 24444253 (OTP Bank)

Cegléd, 2025

Tartalomjegyzék

ELŐSZÓ 4.o.

BEVEZETÉS 6.o.

I. FÓKUSZBAN AZ ELME 9.o. 1. Mit vetsz az elmédbe? 10.o. 2. Amiként gondolkodik az ember, olyan ő 14.o. 3. A kétszívűség ára 15.o.

II. AZ ELME HARCA 18.o. 4. A gondolatok harca 19.o.

5. Ha van harc, fegyver is van 22.o.

III. AZ ELME MEGÚJÍTÁSA 26.o. 6. Az odaszánás és az elme megújítása 27.o. 7. Új teremtés, régi lélek: meg kell újulni 31.o. 8. A hit világa 33.o.

BEFEJEZÉS és IMA 35.o.

Előszó

Ez a kis füzet nem elméletet akar átadni, hanem kulcsot: hogyan maradjon a hívő ember stabil, tiszta és győztes akkor is, amikor imádkozik, de a válasz még úton van. Az ima nem üres szertartás, hanem valóságos szellemi cselekedet, amely elindít eseményeket a láthatatlanban és idővel megjeleníti azok eredményét a látható világban is.

Ugyanakkor az imádság útján gyakran csaták is kísérnek bennünket. Az ellenség egyik leggyakoribb támadási felülete az elme: kétséget, hitetlenséget, torz látást próbál beültetni, hogy az ember feladja, elbizonytalanodjon, vagy rossz következtetések alapján hozzon döntéseket. Ezért az elme megújítása nem „extra”, hanem a hit gyakorlásának egyik legfontosabb része.

A következő fejezetek célja, hogy a Szentírás fényében rámutassanak: az ember olyan, amiként gondolkodik; ezért az áldások átvételéhez, az imameghallgatásban való kitartáshoz és a győztes keresztény élethez szükséges, hogy az elme Isten Igéjének uralma alá kerüljön. A Biblia nemcsak azt jelenti ki, mit szerzett meg Krisztus a megváltásban, hanem azt is, hogyan tudunk ebben a győzelemben járni.

Kívánom, hogy miközben olvasod ezeket a sorokat, ne csak megértsd, hanem át is vedd azokat az igazságokat, amelyek szabaddá tesznek, megerősítenek, és hozzásegítenek ahhoz, hogy az elméd többé ne akadálya, hanem eszköze legyen a hitednek. Legyen ez a könyv számodra bátorítás, tisztázás és gyakorlati segítség: hogy ne sodródj, hanem állhatatosan, józanul, hitben járj – és lásd meg az Úr válaszait a mindennapokban.

Bevezetés

A legtöbb hívő előbb-utóbb találkozik ezzel a belső feszültséggel: hisz, imádkozik, megvallja az Igét, mégis jönnek gondolatok, amelyek vitatni kezdik az egészet. „Biztos meghallgatott Isten?” „Vajon nem rontottam el?” „Miért nem látom még?” „Lehet, hogy ez nekem nem is jár?” A kérdések sokszor nem kívülről, hanem belülről érkeznek: az elmében kelnek életre és érzéseket, hangulatot, végül döntéseket formálnak.

A Szentírás világosan beszél arról, hogy az elme területén is zajlik harc. Nem testi fegyverekkel, hanem szellemi eszközökkel. A gondolatoknak irányt lehet adni, a berögzült okoskodásokat le lehet rombolni, a „magaslatokat” el lehet távolítani és minden gondolat foglyul ejthető Krisztus iránti engedelmességre. Ez nem lelki erőlködés, hanem a hit fegyelmezett gyakorlása.

Ez a füzet abban segít, hogy felismerd:

▪ miért célpont az elme, különösen az imádság és a

megvalósulás közötti időszakban;

▪ hogyan működik a kétely és miért bénítja az imát;

▪ mit jelent az elme megújítása bibliai értelemben;

▪ hogyan kapcsolódik össze a hit beszéde, a megvallás és

az életvitel;

▪ miért kell a megváltás jogi oldalát a gyakorlatba is

átültetni;

▪ és hogyan lehet stabil, állhatatos, „nem sodródó”

hívőként járni.

A fejezetek nem azért születtek, hogy bonyolítsanak, hanem hogy egyszerűsítsenek: visszaállítsák a belső rendet és megmutassák, hogyan működik az Ige szerinti gondolkodás. Az elme olyan, mint egy szántóföld: valami biztosan belekerül. A kérdés csak az, hogy mi kerül bele, mi ver gyökeret és milyen gyümölcsöt hoz?

Ha őszintén vágysz a változásra, akkor már jó helyen jársz. Nem kell tökéletesnek lenned ahhoz, hogy elkezd. Elég, ha szomjazod az igazságot és kész vagy rá, hogy a gondolataidat – újra és újra – Isten Igéje alá rendezd. Mert az igazság megismerése nemcsak információ, hanem: szabadítás. Induljunk el együtt ezen az úton: hogy az elméd tisztuljon, a hited erősödjön és amit az Úrtól kérsz, azt hittel, kételkedés nélkül és állhatatosan végül át is tudjad venni.

I.

FÓKUSZBAN

AZ ELME

1. Mit vetsz az elmédbe?

Amikor a hívő ember imádkozik, valóságos események sora veszi kezdetét. Nem dőlhet hátra, hiszen a kért változások elkezdenek megvalósulni.

A megtapasztalás folyamata csatákat is magában rejt, hiszen az ellenség megpróbálja megakadályozni a mennyből útnak indult áldásokat. Leginkább az elme területét veszi célba, hogy hitetlenséget és kételkedést keltve meghiúsítsa az imákat. Kételkedés esetén ugyanis nem működik az ima.

Ezzel egy mindennél fontosabb területhez érkeztünk el, amellyel uralmat vehetünk az elménk fölött és megtisztíthatjuk a nemkívánatos, romboló elemektől.

Az elmét a Biblia szántóföldhöz is hasonlítja, amelybe a gondolatok, mint magok hullanak be. A keresztény ember feladata, hogy ezek a magok Isten Igéjével összhangban levő igazságok legyenek, ne pedig azzal ellentétesek.

„Továbbá, Atyámfiai, amik csak igazak, amik csak tisztességesek, amik csak igazságosak, amik csak tiszták, amik csak kedvesek, amik csak jó hírűek; ha van valami erény és ha van valami dicséret, ezekről gondolkodjatok.” (Filippi levél 4:8)

Kiderül a fenti igéből, hogy egy hívőnek nagyon is sok munkája van az elméjével, ami magában foglalja bizonyos gondolatok, gondolkodásmódok, berögzöttségek kigyomlálását és helyükre helyes, megfelelő gondolatok elültetését és táplálását. Ez utóbbi számos pszichoterápiás kezelés alapja amúgy a világban is. Léteznek ugyanis elképzelések, látások, benyomások, amelyek rombolják az ember hitét és jó közérzetét.

Az újjászületés után is célpont az elme

Pál apostol alábbi szavaiból megtudjuk, hogy a megtérés és az újjászületés után sem lehet hátradőlni, mert az ember elméje a Sátán célpontja.

„Mert isteni buzgósággal buzgok értetek; hisz eljegyeztelek titeket egy férfiúnak, hogy mint szeplőtlen szüzet állítsalak a Krisztus elé. Félek azonban, hogy amiként a kígyó a maga álnokságával megcsalta Évát, akként a ti gondolataitok is megrontatnak [és eltávolodnak] a Krisztus iránt való egyenességtől.” (2 Korinthusi levél 11:2-3)

A Sátán nem kis erőfeszítést fordít arra, hogy feldúlja, tönkre tegye a keresztények gondolkodásmódját, hogy ne Isten Igéjén álló gondolkodásuk legyen. Mesterterve azonban kiküszöbölhető azzal, ha a hívő arra törekszik, hogy gondolatait Isten kijelentéseire építse.

Az apostolok művészien megtartották az egyensúlyt a megváltás jogi és gyakorlati oldala között, feltárva nemcsak azt, hogy mit szerzett meg Jézus 2000 évvel ezelőtt, hanem azt is, hogy miként veheti az ember ezt a győzelmet birtokba.

Mert ha valaki odamegy hozzátok, és más Jézust hirdet, nem akit mi hirdettünk, vagy más lelket fogadtok be, nem akit kaptatok, vagy más evangéliumot, nem amelyet elfogadtatok, azt szépen eltűritek. (2 Korinthusi levél 11:4)

Sajnálatos például, hogy napjainkban más Jézust, más Szellemet és más evangéliumot hirdetnek sokan (2Korinthusi levél 11:4). Egyesek Jézus univerzális mikulásnak írják le, aki mindenkit szeret, mások szerint már nincs Gyehenna se, holott a Róma 1:18 erről világosan tanúskodik. Az igazi evangélium ráadásul Isten uralmának az evangéliuma, azaz nem csupán a kegyelem van benne, hanem az is, hogy aki nem rendeli alá magát Isten Igéjének, az nem fog kegyelmet kapni.

Ezzel azt akarom kifejezni, hogy amikor az ember más szellemet vesz, mert hamis szellemű embert hallgat, könnyen kibillen az egészséges tudományból.

2. Amiként gondolkodik az ember, olyan ő

Amikor a Példabeszédek könyve 23:7-ben azt olvassuk, hogy „mert mint aki számítgat… magában, olyan ő…”, valójában azzal a ténnyel találkozunk, hogy amiként az ember gondolkozik, olyan ő. Ami a belső gondolkozásában zajlik, olyanná válik kívül is.

Ekkor eszünkbe juthat Illés próféta, aki miután legyőzte Baál prófétáit, tüzet hozott le az égből és megszüntette a három és fél éves szárazságot, sőt amikor rászállt Isten Szelleme, nagyobb sebességgel futott, mint egy lovas kocsi, másnap mégis, amikor elolvasta a Jézabel királynőnől érkezett levelet és vizionálta az abban leírtakat, súlyos depresszióba esett.

Úgy tűnik, gondolkodásmódja nem őrizte meg az elméjét, hanem megengedte, hogy Jézabel szavai gyökeret verjenek a gondolataiban. Odáig jutott, hogy azt kérte Istentől, hogy hadd haljon meg, azaz elméjében a levél gonosz sorai törölték az előző napi istenélményeket.

Esetéből azt érthetjük meg, hogy amikor a hamis kijelentés meggyökerezik az elmében, képes teljesen felülírni a valóságot. A Sátán gondolatai, amelyek írott vagy beszélt formában eljutnak a célszemélyhez, leépítik a lelkét és a kommunikációját.

Illés a hazugság elfogadása után tévesen kezdte értelmezni a helyzetét, másnak látta a valóságot, és ennek következtében hazugságot is szólt az állapotára vonatkozóan. Egyszerűen hiába volt a fejében az igazság korábban, minden törlődött egy szempillantásra.

3. A kétszívűség ára

Sajnálatos módon sok ember amiatt vesztette el az elhívását, a szolgálatát az Egyházban, mert megengedte az elméjének, hogy hazugságon gondolkodjon és egy hazug realitást épített fel, amiről azt gondolta, hogy igaz. Az utolsó időkben sajnos lesznek emberek, akik mivel nincs személyes meggyőző erejük, ezért online, az interneten terjesztik saját hazug vélekedéseiket. Olvasóikat megfertőzik és sátáni támadás alá viszik mindazt, aki elolvassa az írásaikat. Egyfajta kettős értelmű, kétgondolkozású ember lesz az eredménye az ilyen megtévesztésnek.

Mi ezzel a probléma? Jakab apostol levelében az 1. fejezet 6-8 versei alapján a probléma az a kettős értelmű emberekkel, hogy nincsenek meggyökerezve az igazságban, „szél” sodorja, dobálja őket, ennélfogva életük is kettős, nyugtalan:

„De kérje hittel, semmit sem kételkedvén: mert aki kételkedik, hasonlatos a tenger habjához, amelyet a szél hajt és ide s tova hány. Mert ne vélje az ilyen ember, hogy kaphat valamit az Úrtól; a kétszívű, a minden útjában állhatatlan ember.”

Az eredeti görög nyelvben – és a héberben is – a szél szellemet is jelent, ennélfogva a fenti igevers azt jelenti, szellemek (démonok) sodorják az illetőt azáltal, és gondolatainak a kapuján belépve rombolást végeznek a lelkében.

Amikor egy hajótest a tengeren van, a hullámok ide-oda taszítják, nincs benne stabilitás. Az olyan ember, akit a körülmények, a tapasztalatok vagy pillanatnyi érzelmeik sodornak, nem képes áldást venni az Úrtól. Ezzel szemben a hit emberei stabilak, meggyőződésükben szilárdak és tudják, át fogják venni mindazokat a dolgokat, amikben hisznek, amit imájukban kérnek.

A kétszívű emberek további ismertetőjegye, hogy nem állhatatosak, nem képesek nyugodtan ülni, izegnek-mozognak. Képtelenek meggyökerezni egy gyülekezetben, folyton új helyre mennek. Az igazi hívő ezzel szemben képes anélkül hallgatni az Igét, hogy folyton mászkálna.

Amikor kétlelkű emberről beszélünk, akkor kettős gondolkozású emberről van szó. Az a jó, amikor Isten Igéjére épülnek az ember gondolatai. A kettős gondolkozás úgy kerülhető el, ha az ember kiveti magából a hibás, rossz gondolatokat és Istentől való gondolatokat ültet a helyére. Ebben segít a korinthusiakhoz írt második levél.

II.

AZ ELME

HARCA

4. A gondolatok harca

„Mert a mi vitézkedésünk fegyverei nem testiek, hanem erősek az Istennek, erősségek lerontására; lerontván okoskodásokat és minden magaslatot, amely Isten ismerete ellen emeltetett, és foglyul ejtvén minden gondolatot, hogy engedelmeskedjék a Krisztusnak; és készen állván megbüntetni minden engedetlenséget, mihelyst teljessé lesz a ti engedelmességtek.” (2 Korinthusi levél 10:4-6)

Tulajdonképpen, ha az ember az elméjében megnyeri a csatát, győztes lesz a tapasztalati világban is. Amikor például imakérést fogalmaz meg, harcolni kell az elmével, hogy a tünetek és a láthatók ellenére is higgyen. Az elme megtelhet hitetlenséggel, ha a tapasztalatokra néz, vagy ha elhiszi, amit egyes szám első személyben súg az Ördög a fülébe. Ilyenkor azt gondolják, hogy a gondolat tőlük vagy a szellemükből származik, holott az ellenség annak a forrása. Nem kell megijedni, hogy skizofréniához hasonló módon elhatárolódsz a saját gondolatodtól, hiszen nem is a sajátod. Valójában mindentől el kell határolódni, ami ellentmond Isten Igéjének.

A hit emberei a gondolataik terén nyerték meg a csatát, amikor nem annak rendelték alá az elméjüket, amit láttak, éreztek vagy az érzékszerveiken keresztül tapasztaltak. A nyelvet is azért adta Isten, hogy amit nem látunk és nem tapasztalunk és az érzékszerveinkkel nincs róla kijelentésünk, de mégis létező dolgok, áldások, azokat a szánkkal elkezdjük kimondani.

A nyelv irányítása

Van, hogy még a testet is rá kell kényszeríteni, hogy Isten Igéjének engedelmeskedjen, és ne a gondolatoknak:

„Mert mindnyájan sokképpen vétkezünk. Ha valaki beszédben nem vétkezik, az tökéletes ember, képes az egész testét is megzabolázni. Íme a lovaknak szájába zabolát vetünk, hogy engedelmeskedjenek nekünk, és az ő egész testüket igazgatjuk.” (Jakab levél 3. 2-3)

A valós életből tudjuk, hogy ha egy lóra nem teszünk zablát, akkor oda megy, ahova akar. Hiába üljük meg, oda vágtat, ahova kedve szottyan. Ám ha zablát teszünk rá, irányíthatjuk. Ugyanígy az emberi testet is. Isten Igéje olyan, mint egy zabla, amivel kontrollálhatjuk az egész testet: például Jézus nevében meg kell gyógyulnia, a gyógyulás irányába kell haladnia, ha beteg, nincs apelláta.

Az eszköz tehát a nyelv, amely azért van, hogy igazgassa az ember testét, amely az érzékszervek által vett tapasztalatokkal van tele. Számára irányítás kell, mert fegyelmezetlen sodródását kontrollálni szükséges.

Az érzékszervek jelzései

Létezik egy mondás, miszerint aki torz ablakon néz ki, nem látja helyesen a valóságot. Az érzékszervek sem nyújtanak pontos képet az igazságról, ezért az általuk közvetített információt adott esetben le kell minősíteni vagy érvényteleníteni. Az igazság és valóság egy beteg ember számára az, hogy teste meggyógyult Jézus Krisztus sebeiben, és ez az az információ, amit meg kell tanítani a sejteknek, molekuláknak.

A hatalom az ember szájában, nyelvében van, amit bölcsen kell használnia, hiszen az ember beszéde képes a sorsát, életét irányítani. És másokét is, ezért nem szabad akármit kimondani. Az például bátran kimondható az immunrendszernek, hogy gyártson antitesteket, vagy erősödjön meg és legyen ellenálló.

5. Ha van harc, fegyver is van

„Mert a mi vitézkedésünk fegyverei nem testiek, hanem erősek az Istennek, erősségek lerontására” (2Korinthusi levél 10:4)

Fegyverzete annak van, aki harcban áll – tartja egy másik mondás. Aki pedig még győzni is akar, az használja is a fegyvereit. Ennek ellenére sok keresztény még azt sem akarja elfogadni, hogy harcolnia kell, pedig nyilvánvalóan van ellenség. A Föld még nem a Menny és még létezik bűn, rosszakarat, démonok és Sátán. Nem lehet leülni, mert bár Jézus leült a Mennyben, azt csupán azért tette, mert a megváltás műve elvégeztetett, a többi viszont nem: minden ellenséget a lábai alá akar vetni (Máté 22:44).

Ráadásul a keresztényeknek sokkal hatalmasabb fegyvereik vannak, mint a Sátánnak, ezért nem érdemes bután a passzívak közé ülni. A hívők fegyverei erősek, képesek az erősségek lerontására, amelyek az elmében vannak:

„Lerontván okoskodásokat és minden magaslatot, amely Isten ismerete ellen emeltetett, és foglyul ejtvén minden gondolatot, hogy engedelmeskedjék a Krisztusnak” (2Korinthusi levél 10:5)

Talán nem mondok meglepő dolgot azzal, hogy az ember elméje tele van olyan képzetekkel, hiedelmekkel, berögzöttségekkel, amiket le kell rombolni. Mindezek gyermekkortól kezdve épültek fel az emberben, a szüleitől, a körülötte levő emberektől erednek, vagy az oktatások és a kulturális szokásokon keresztül erősödtek meg. Ám mindegyiket az Ige mérlegére kell tenni és annak megfelelően lerombolni vagy meghagyni. A gondolatokat foglyul lehet ejteni és az elmét engedelmességre lehet kényszeríteni.

Visszatérve Illésre, a próféta ott hibázott, hogy elméjében elhitte és vizionálta azt, mit fog vele cselekedni Jézabel királynő. Érzelmeit is átadta az Ördögnek olyannyira, hogy Istennek kellett beavatkoznia. Egyszerűen vannak okoskodások, amik akadályozzák a kilátást, a dolgok helyes látását.

A gondolatok, miként napjainkban az agykutatás területén végzett kutatások is illusztrálják, olyanok, mint a fák vagy falak, amelyek hatalmas magaslatokká képesek nőni. A végén már nem látni a fától az erdőt. A magaslatok eltakarják az Istentől nyert szabad teret, a nyitott ajtókat és az elkövetkezendő jó dolgokat.

A Róma levél 10:8 meg is adja az eszközt ezek lerombolásához: a hit beszéde. A hit szava a beszédünk, amit, ha kimondunk, hatással vagyunk az elménkre. Meghódítjuk és rákényszerítjük az elménket, hogy engedelmeskedjen Isten Igéjének.

Hadd illusztráljam ezt a folyamatot egy természeti képpel. Amikor a juhok táplálkoznak, a füvet először tárolják a gyomruk egyik részében, majd legelés után lefekszenek, lenyugszanak és ezután elkezdik emészteni az ételt. Ekkor szabadulnak fel a vitaminok az ételből a számukra. Hasonlóképpen a hívő is: amikor a hívő imádkozik, már elindul a változás, de még időre van szükség, míg teljesen beépül az Ige a gondolkozásmódjába.

Érdemes rendszeresen kitenni elménket új gondolatoknak, mert egy idő után megtapasztalhatjuk, milyen ereje van a megvallásnak. A megvallás valóságos változást hoz létre az atmoszférában, a világban, már első kimondásakor beindul valami. Kiderül, hogy míg az ember csupán meg szeretett volna szerezni valamit ima által, közben más emberré lett (2Korinthus 10:6), mert megszületett egy hit-harcos a folyamat során.

III.

AZ ELME

MEGÚJÍTÁSA

6. Az odaszánás és az elme megújítása

Az alábbi igeverssel tovább folytatódnak a kijelentések az ember felépítéséről, belső működéséről:

„Kérlek azért titeket atyámfiai az Istennek irgalmasságára, hogy szánjátok oda a ti testeiteket élő, szent és Istennek kedves áldozatul, mint a ti okos tiszteleteteket. És ne szabjátok magatokat e világhoz, hanem változzatok el a ti elméteknek megújulása által, hogy megvizsgáljátok, mi az Istennek jó, kedves és tökéletes akarata.” (Róma levél 12:1-2)

Pál apostol arra hívja fel a figyelmet, hogy az ember szánja oda, áldozza oda, kötelezze el a testét bizonyos dolog megtételére. Rendszeresen.

Az odaszánás cselekedetét az ókori áldozatok működésével szimbolizálja, ahol egy leölt állatot az oltárra helyeztek. Itt azonban él az „állat”, azaz az ember teste, amikor odaszánják. Miként lehetséges ez?

Amikor a keresztény hitet gyakorol, valójában döntést hoz afelől, hogy nem a testi érzéseire reagál például kételkedéssel, hanem Isten Igéjének engedelmeskedik.

A test odaszánása után valójában minden nap Isten rendelkezésére kell bocsátani az ember testrészeit, valamint döntést kell hozni afelől is, hogy életvitelünket, lelkünket nem a világ mintájára szabjuk. Új mintákat kell követni, amelyet Isten mutat.

A világ, a mindennapi dolgok vonzást gyakorolnak az emberre, hogy azok határozzák meg számára, mi az elfogadható. A világ azonban elmúlik. Ezzel szemben olyan dologhoz kell idomulni, amely örökké megmarad: Isten Igéje.

Majd ezután azt tanácsolja Pál, hogy változzon el az ember. Ez azt jelenti, hogy elméje területén ne úgy gondolkodjon, mint régen, hanem újuljon meg.

Mit jelent megújítani az elmét?

„Mert a nekem adott kegyelem által mondom mindenkinek közöttetek, hogy feljebb ne bölcselkedjék, mint ahogy kell bölcselkedni; hanem józanon bölcselkedjék, amint az Isten adta kinek-kinek a hit mértékét.” (Róma levél 12:3)

Igazából óriási haszna van annak, ha az ember megváltoztatja a gondolkodásmódját. Mivel az ember olyan, amiképpen gondolkodik, a változással egy új ember áll elő. Amint az ember belekezd az elméje megújításába, azonnal változásnak indul a jelleme, életmódja is. A megváltás jogi oldalán túl tehát nézni kell az életvitelre hatással levő vetületére is.

Ekkor, és csak ekkor válik érthetővé, hogy noha Jézus megváltotta az embert az átkokból, mindez múltbeli esemény marad, ha nem kezdjük el a jelenünkre alkalmazni. Például Jézus Krisztus megsebesíttetett értünk, és az Ő sebeivel gyógyultunk meg, azaz a betegség nem uralkodhat rajtunk, ám ez a mai napon úgy válik hatékonnyá a számunkra, ha tudatosítjuk, a Szent Szellem megeleveníti a halandó testünket és együttműködünk vele.

„De ha Annak a Lelke lakik bennetek, aki feltámasztotta Jézust a halálból, ugyanaz, aki feltámasztotta Krisztus Jézust a halálból, megeleveníti a ti halandó testeiteket is az ő tibennetek lakozó Lelke által” (Róma levél 8:11)

Konkrétan, Jézus Krisztus múltban megszerzett dolgaira kell állítanunk a szívünket, az elménket, és valóságosan együtt kell működnünk a Szent Szellem erejével. Például hitünk megvallása által, vagy a hitünk cselekedeteivel. Ilyenkor nem hozzáteszünk a megváltáshoz, hiszen arra nincs szükség, hanem a megváltás áldásait áthozzuk a gyakorlatba, birtokba vesszük. Ez a hit cselekedete. Ekkor hat az életünkre a megváltás.

Érdemesnek tartom még egyszer hangsúlyozni, hogy a szívbeli hithez szükséges cselekedeteket is tenni, hogy az, amiben hisz az ember, valóságosan működjön. Szükség van Szent Szellem általi kinyilatkoztatásból fakadó tettekre. Aki tehát érti a megváltás jogi oldalát, menjen tovább, különben rideg tanításokat fog hirdetni és egy működésképtelen

tantétellé alacsonyítja a megváltást.

„Mennyivel inkább Krisztusnak a vére, aki örökké való Szellem által önmagát áldozta fel ártatlanul Istennek: megtisztítja a ti lelkiismereteteket a holt cselekedetektől, hogy szolgáljatok az élő Istennek” (Zsidókhoz írt levél 9:14)

Látható, egyszerre kell a hitnek és a cselekedeteknek is működnie:

7. Új teremtés, régi lélek: meg kell újulni

Visszatérve, a Róma levél 12:2-ben azt mondja Isten Igéje, hogy „ változzatok el a ti elmétek megújulása által”. Mit mond ezzel Pál? Azt, hogy az elme ne maradjon ugyanaz, mint előtte volt, a hívő ugyanis új teremtés, a szelleme újjászületett benne (2Korinthus 5:17), de pszichéje, teste ugyanaz maradt. Például, ha bűnöző volt és elkapták, akkor a büntetését le kell ülnie. Tehát nem a teste született újjá az embernek, hanem a szelleme és a szelleme kapta meg Isten életét, természetét. Ez egyben azt is jelenti, hogy a lelket és a testet meg kell újítani.

Az elme az információkat továbbra is az érzékszervektől veszi, ami azt jelenti, hogy amikor meg akarjuk újítani az elménket, figyelembe kell venni az érzékszerveken túli forrásból származó információkat is, azaz az olyan szellemi kijelentéseket is, mint a Szentírás.

Elménknek minden pillanatban döntenie kell, hogy mire figyel: arra, amit azok az érzékszervek közvetítenek, amelyek nem alkalmasak a valóság megismerésére, vagy pedig a hit és az Ige kijelentéseire. Ráadásul az érzékszervekhez a Sátán és a démonok is hozzáférnek és be is csapják azokat, aminek eredményeképpen igazságnak véljük azt, ami hazugság, ami ellentétes Isten Igéjével.

8. A hit világa

Az elme megújulása abból áll, hogy egy másik forrás is megnyílt az ember számára, nemcsak a testi érzékszervek. Ez a hit világa. A hit dolgain keresztül Isten dolgozik és működik az ember életében. Tehát nem az érzékszervek újulnak meg, hanem az elme tisztul meg, hogy rá lehessen kényszeríteni, hogy az Ige uralkodjon rajta, mert olyan dolgoknak van elsőbbségük, amit az Ige kijelent. Az Ige által kijelentett dolgok létező, de nem látható valóságok, amelyeket Jézus már megcselekedett, csak még nem látjuk. Például meggyógyított, de a test és az érzékelés mást mond.

Jézus azt mondja: „És megismeritek az igazságot, és az igazság szabadokká tesz titeket.” (János evangéliuma 8:32)

Világos a fenti versből, hogy az igazság csak akkor szabadítja meg az embert, ha megismeri, vagyis, ha az elméje meggyőződik felőle. Ezután következik a megvallás, amikor az ember szólja is azt, ami felől meg van győződve (2 Korinthusi levél 4:13).

Valamiképp túl kell tennünk magunkat azon a paradox érzésen, hogy annak ellenére szóljuk és cselekesszük az Igét, hogy közben az érzékszervek más impulzust közvetítenek. Az emberben csata dúl az érzékszervei által közvetített információ és a hit által közvetített információ között. A hit a nem látható dolgokat fogadja el valóságnak, nem pedig az érzékszervek által közvetített tapasztalati információt, ennélfogva nem aszerint cselekszik, amit tapasztal, hanem a szerint, amit Isten Igéje kijelent. Röviden, a hit cselekedete túllép a tapasztalaton (2Korinthusi levél 5:7).

Sok kérdésre választ kaphatunk, ha átgondoljuk a fentieket. Például arra, hogy miért nem változik meg annak az embernek az anyagi élete, aki megnyeri a lottót. Ugyanúgy elveszti a vagyont, ami könnyen jött, mert gondolkodásmódja nem nőtt fel a sok pénzzel járó felelősséghez és teherhez. Aki gondolkodásmódjában szegény, hiába kap milliókat, szegénységre jut újra. Ha azonban megváltozik a gondolkodásmódjában, az ember lottónyeremény nélkül is felemelkedik anyagilag.

BEFEJEZÉS

IMA

Befejezés

Az elme megújítása nem egyszeri esemény, hanem egy folyamatos, tudatos odaszánás. A hívő ember nemcsak a szívében hisz, hanem arra is elhívást kapott, hogy az elméjét Isten Igéjének uralma és rendje alá állítsa. Ez a belső rend teremti meg azt a stabilitást, amelyben az ima nem ingadozik, a hit nem sodródik és a megvallás nem üres szólam, hanem a meggyőződésből fakadó engedelmesség.

Az elme rengeteg olyan dolgot, ismeretet, hiedelmet, téveszmét és útvonalat tárolhat, amely nincs összhangban Isten Igéjével. Amikor azonban a kijelentéssel harmóniában működik, sőt, cselekszik, akkor beindulnak az események, áttörnek gátak, leomlanak falak, és hamar megérkeznek a válaszok az imákra.

Észrevettük, hogy az imádság valóságos folyamatokat indít el, és azt is, hogy az ellenség gyakran az elme területén támad, mert tudja: ha a gondolkodásmód megromlik, az ember látása torzul, a szíve elbizonytalanodik és végül feladja azt, amit pedig Istentől kért. Ezért kulcsfontosságú, hogy a hívő megtanulja felismerni a hazugságokat, lerombolni az okoskodásokat és foglyul ejteni a gondolatokat Krisztus iránti engedelmességre.

A megváltás műve elvégeztetett, de a megváltás áldásait nekünk kell hit által birtokba venni. Ebben az együttműködésben nem Isten helyett cselekszünk, hanem Isten Igéjével és Szellemével együtt járunk. A hit cselekedetei nem kiegészítik a keresztet, hanem áthozzák annak valóságát a mindennapokba.

Kívánom, hogy áttörések és valóságos gyógyulások történjenek az életedben, a betegségek elhagyjanak, a familiáris, generációs átkok leszakadjanak és légy egészséges a családoddal, gyermekeiddel együtt.

Kívánom, hogy az elméd többé ne akadály legyen, hanem eszköz; ne torz ablak, hanem megtisztult látás; ne a kétely csatatere, hanem a hit szolgálatában álló terület. És amikor imádkozol, ne a látható dolgok uraljanak, hanem az Ige kijelentései. Így a békesség megőrzi a szívedet és a gondolataidat Krisztus Jézusban és a hit harcát nem

vesztesként, hanem győztesként vívod meg.

Imádkozom, hogy anyagi áttörések is jöjjenek, és újabb és újabb anyagi források nyíljanak meg a názáreti Jézus Krisztus nevében!

A füzet végén álljon itt egy imádság, amely segít összefoglalni és a gyakorlatba is átvinni mindazt, amiről szó volt.

Ima

„Atyám, a názáreti Jézus Krisztus nevében jövök Eléd.

Hálát adok Neked a megváltásért, Jézus véréért, a kegyelmedért

és az Igédért.

Köszönöm, hogy Te jó vagy, és hogy a Te beszéded igazság,

amely szabaddá tesz.

Uram, megvallom, hogy szükségem van az elmém

megújulására.

Kérlek, tisztítsd meg a gondolataimat minden olyan

hazugságtól, berögzöttségtől és okoskodástól, amely ellentmond

a Te kijelentésednek.

Segíts felismerni a kételyt, a hitetlenséget és mindazt, ami

megrontja a Krisztus iránti őszinteséget.

A Szent Szellem ereje által kérem, hogy taníts meg foglyul

ejteni minden gondolatot Krisztus iránti engedelmességre.

Adj nekem józanságot, tiszta látást és állhatatosságot.

Segíts, hogy ne sodródjak a körülményekkel, ne az érzéseim

irányítsanak, hanem a Te Igéd legyen az első.

Atyám, megvallom, hogy Jézus Krisztus sebeivel

meggyógyultam és hogy a Te Szellemed megeleveníti a halandó

testemet.

Megvallom, hogy nem látásban járok, hanem hitben és a Te

beszéded valóságában.

Megvallom, hogy amit Tőled kérek a Te akaratod szerint, azt

meghallgatod, és hogy a kéréseim megvannak Nálad — és a hit

által birtokba is veszem őket.

Jézus Nevében lerombolok minden magaslatot, ami a Te

megismerésed ellen épült fel az életemben.

Szabadíts meg minden hamis befolyástól, minden tévelygéstől

és adj bölcsességet, hogy egyensúlyban tartsam a megváltás

jogi és gyakorlati oldalát.

Adj nekem Szent Szellem által vezetett hit-cselekedeteket, hogy

az Igéd ne csak beszéd legyen, hanem erő az életemben.

Imádkozom áttörésekért: szellemi, lelki és testi helyreállásért.

Imádkozom gyógyulásért, szabadulásért és azért, hogy minden

generációs teher, átok és sötét befolyás szakadjon le rólam és a

családomról a Jézus Krisztus nevében.

Imádkozom anyagi áttörésekért is: nyiss meg új forrásokat, adj

bölcsességet, hűséget, fegyelmet és vezetést, hogy a Te dicsőségedre éljek, és áldás lehessek mások számára is.

Atyám, őrizd meg a szívemet és a gondolataimat Krisztus

Jézusban.

Köszönöm, hogy Te hűséges vagy, és hogy amit elkezdtél

bennem, azt be is fejezed.

Jézus Krisztus nevében,

Ámen.”

KÉRÜNK TÁMOGASD ADÓD 1 %-ával és ADOMÁNYAIDDAL

a Szólj 1 Szót! Alapítványt

Adószáma: 19399164-1-13

(2700 Cegléd, Köztársaság út 8/A)

ALAPÍTVÁNY CÉLJAI:

A keresztény értékek, szellemiség, erkölcs, kultúra és

életvitel ismertetése, népszerűsítése és átadása

ÚJABB és ÁLLANDÓ tartalmakért kattints a következő csatornákra:

Georgisz tanítások OFFICIAL

https://www.youtube.com/@georgisz

Georgisz Szokalopulosz

https://www.facebook.com/Georgisz.Szokalopulosz

georgiszofficial

https://www.tiktok.com/@georgiszofficial

georgiszszokalopulosz

https://www.instagram.com/georgiszszokalopulosz

https://georgisz.hu

Bankszámlasz: 11742025 – 24444253 – 00000000 (OTP Bank)

Kapcsolat: e-mail cím – szolj1szot@gmail.com

Kérünk anyagi támogatásaiddal segítsd az alapítványi célok

hatékony megvalósulását!